**OIKEUSMINISTERIÖN LAINVALMISTELUOSASTO**

**Asia**: Lausunto hallituksen esityksestä lahjontaa koskevan Euroopan neuvoston rikosoikeudelliseen yleissopimukseen tehdyn varauman peruuttamisen hyväksymisestä ja laiksi rikoslain muuttamisesta.

**Lausunnonantaja**: Sisä-Suomen syyttäjänvirasto

**Lausunto**:

1. **Yleistä**

Sisä-Suomen syyttäjänvirasto pitää tärkeänä, että lainsäädännöllä uskottavasti torjutaan korruptiota. Säännökset vaikutusvallan väärinkäytöstä ovat välttämättömiä tehokkaan ja kattavan korruption torjunnan onnistumiseksi. Hallituksen esityksessä on käsitelty monipuolisesti ja onnistuneesti vaikutusvallan väärinkäytön lainsäädäntövaihtoehtoja sekä kriminalisointiperusteita.

Oikeushenkilön rangaistusvastuun soveltamisalan laajentaminen törkeisiin kirjanpitorikoksiin on perusteltua ottaen huomioon, että ainakin joissakin tapauksissa menettelyssä on kysymys suunnitelmallisesta ja yhtiössä pidennän aikaa harjoitetusta erityisen moitittavasta toiminnasta. Lisäksi soveltamisalan laajentamista puoltaa myös se, että oikeushenkilö saattaa joissakin tapauksissa hyötyä rikoksen johdosta.

1. **Vaikutusvallan kauppaamisen kriminalisointi**

Sisä-Suomen syyttäjänvirasto kannattaa hallituksen esityksessä ilmenevän vaikutusvallan kauppaamisena kuvatun menettelyn kriminalisointia. Kuitenkin syyttäjänvirasto kiinnittää huomiota, että aktiivisen ja passiivisen vaikutusvallan väärinkäytön rikosnimikkeeksi valikoitunut rikosnimike ”vaikutusvallan kauppaamisrikos” ei kuvaa parhaalla mahdollisella tavalla kumpaakin menettelyn tarkoittamaa tekotapaa. Tämän johdosta aktiivinen ja passiivinen tekomuoto olisi eroteltava omiin pykäliin, jolloin rikosnimikkeetkin saataisiin vastaamaan tunnusmerkistöjen tarkoittamaa menettelyä. Rikosnimike aktiivinen vaikutusvallan käyttämisen osalta voisi olla esimerkiksi ”vaikutusvallan laiton hankkiminen” ja passiivisen käyttämisen osalta ”vaikutusvallan kauppaaminen”. Tässä tilanteessa määritelmäsäännös epäasiallisesta vaikuttamisesta tulisi sijoittaa omaan pykälään.

Vaikutusvallan väärinkäytön tunnusmerkistön soveltamisen kannalta ongelmaksi saattaa muodostua se, että tunnusmerkistö kohdistuu ainoastaan päätöksentekoon (s 38 ja 56). Rajanvetäminen sen osalta milloin vaikuttaminen kohdistuu päätöksentekoon tai ainoastaan päätöksenteon valmisteluun on äärimmäisen tulkinnanvaraista. Tämän johdosta olisi selkeämpää laajentaa tunnusmerkistöä koskemaan myös päätöksenteon valmistelua, vaikka yleissopimuksen 12 artikla ei tätä edellytä.

Lisäksi soveltamisen kannalta ongelmallista on se, miten yksilöidyn epäasiallisen vaikuttamistoimeksiannon sisällön tulee olla, että kysymyksessä katsotaan olevan epäasiallinen vaikuttaminen päätöksentekoon. Hallituksen esityksen yksityiskohtaisissa perusteluissa (s 56) on ainoastaan lausuttu ”vaikuttamistehtävän sisällön tulee olla **riittävän** yksilöity siten, että kysymys on vaikuttamisesta päätöksentekoon eikä vain jostakin täysin yksilöimättömästä intressien valvonnasta”. Todennäköisesti rangaistavan epäasiallisen vaikuttamisen ja intressien valvonnan välinen rajanveto jouduttaneen joka tapauksessa linjaamaan tulevaisuudessa oikeuskäytännössä, mutta esitys jättää lainsoveltajalle useita tulkintavaihtoehtoja.

1. **Oikeushenkilön rangaistusvastuun käyttöalan laajentaminen törkeään kirjanpitorikokseen**

Sisä-Suomen syyttäjänvirasto kannattaa hallituksen esityksessä ilmenevää oikeushenkilön rangaistusvastuun soveltamisalan laajentamista rikoslain 30 luvun 9 a §:ssä rangaistavaksi säädettyyn törkeään kirjanpitorikokseen.

Soveltamisalan laajentaminen kiristää törkeän kirjanpitorikoksen perusteella määrättävää kokonaisrangaistusta sekä ulottaa rangaistusvastuun myös oikeushenkilöön, jonka toiminnassa rikos on tehty. Käytännössä soveltamisala tullee jäämään kuitenkin suppeahkoksi ottaen huomioon, ettei konkurssin johdosta toimintansa päättäneiden yhtiöiden osalta yhteisösakon vaatiminen liene tarkoituksenmukaista. Tämän johdosta tässä samassa yhteydessä olisi asianmukaista myös lisätä rikoslain 9 luvun 7 §: ään erityinen säännös (uusi 3 -kohta) mahdollisuudesta yhteisösakon vaatimatta jättämisestä yhteisön taloudellisen tilanteen perusteella. Tämä muutos mahdollistaisi poliisille ja syyttäjälle harkintavallan yksittäistapauksissa ja omalta osaltaan nopeuttaisi rikosprosessia.

Esityksessä ei esitetä perustettavaksi uusia virkoja tai tehtäviä. Törkeitä kirjanpitorikoksia on valtakunnallisesti suuri määrä. Mikäli edellä mainittua esittämäämme erityistä säännöstä ei lisätä tulee oikeushenkilön rangaistusvastuu punnittavaksi huomattavasti useammin kuin nykyisin. Perusmuotoisina törkeät kirjanpitorikokset ovat usein varsin yksinkertaisia rikoksia ja oikeushenkilön rangaistusvastuun punninta ja yhteisösakon määrän selvittäminen voi muodostaa merkittävänkin ajankäytön lisäyksen suhteutettuna pelkän päärikoksen esitutkintaan, syyteharkintaan ja tuomioistuinkäsittelyyn.

Hannele Selin-Hakala Matti Jakosuo

Ma. johtava kihlakunnansyyttäjä kihlakunnansyyttäjä

 (erikoissyyttäjä, talousrikokset)